SønderjyskE sejrede 1-0 over OB på en tidlig scoring og er nu uhyre tæt på at være sikker på en placering i top seks i Superligaen.

Både OB og SønderjyskE havde hårdt brug for point i søndagens tidlige dyst i Superligaen.

De i foråret ubesejrede fynboer havde brug for point i bunden, mens SønderjyskE med en sejr kunne komme meget tæt på en top seks-placering. Sønderjyderne manglede flere spillere til opgøret, og det blev endnu værre efter bare fem minutter spillet.

Her måtte Johan Absalonsen nemlig lade sig udskifte med en skade, hvilket gav debut til Nicholas Marfelt.

Netop Marfelt fik dog en positiv hovedrolle få øjeblikke efter sin indskiftning. Den tidligere FC Helsingør-spiller smed et hjørnespark i feltet, som Marc Pedersen fik skovlet i mål, og så var SønderjyskE i front 1-0.

OB dominerede efter scoringen og pressede sønderjyderne godt tilbage på banen. Mikkel Desler var én af de livlige spillere for OB og havde optræk til flere gode muligheder, mens også Izunna forsøgte sig med et langskud i første halvleg.

SønderjyskE var dog foran 1-0 ved pausen, og den føring var de tæt på at udbygge kort inde i anden halvleg. Marfelt sendte et fint indlæg i feltet, som Troels Kløve fik afsluttet på, men OB-keeper Sten Grytebust diskede op med en god fodparade.

OB fortsatte med at dominere i anden halvleg, mens SønderjyskE stod kompakt og var disciplineret i bageste geled.

Mange spilstop tog tempoet ud af kampen, og OB formåede trods overtaget aldrig at skabe den helt åbne målchance.

Joan Edmundsson var tættest på kort før tid, men han fik ikke ordentlig træf på bolden, og den gik dermed forbi. I den anden ende havde Nicolaj Ritter et forsøg på stolpen i slutminutterne efter en fin omstilling, men der faldt ikke flere mål i Odense denne søndag.

SønderjyskE kørte sejren hjem og er nu uhyre tæt på at have top seks-placeringen sikret.

OB's sæsonkortsalg er i fuld gang. Du sikrer dig dit kort her.